Entrepreneurs is die oplossing - Solidariteit Boufonds
Tuis › Artikels › Entrepreneurs is die oplossing
Entrepreneurs is die oplossing
Op 19 Junie skryf Flip Buys dat die enigste oplossing vir werkloosheid, werk is. Dit klink nogal eenvoudig. Eintlik lyk dit nogal voor die hand liggend. Dit voel eintlik so 'n bietjie simpel om tot so 'n eenvoudige slotsom oor so 'n moeilike onderwerp te kom. As mens egter daaroor begin dink, is die probleem egter so kompleks dat 'n eenvoudige antwoord soos dié, die beste oplossing bied.
Buys skryf dat die ekonoom Mike Schüssler uitwys dat sowat 40% van alle volwassenes in Suid-Afrika werk. Gewapen met hierdie statistiek sal enige persoon kan verstaan dat as slegs 40% van die bevolking se volwassenes werk, daar op een of ander manier vir die res gesorg moet word. Verder moet 'n mens jouself die vraag afvra of daar nie genoeg werk is nie, en of daar net doodeenvoudig nie genoeg opgeleide mense is wat die werk kan verrig of ondernemings kan begin nie.
Buys wys uit dat die sukses van China oor die afgelope paar dekades toegeskryf kan word aan die vryheid wat die staat aan entrepreneurs en privaat maatskappye gebied het om te groei en uit te brei. Werksgeleenthede is dus geskep, nie ten spyte van die staat nie, maar as gevolg van die staat se hulp wat hy aan entrepreneurs verskaf het.
Die belangrikheid van entrepreneurs kan nie in die opheffing van 'n land onderskat word nie. Wat egter meer belangrik is, is dat die entrepreneurs oor die nodige opleiding en vaardighede moet beskik om hulle doelwitte te behaal; die sleutel lê dus in die ontwikkeling van entrepreneurs. Entrepreneurs kan in die toekoms 'n geweldig belangrike rol in die uitwissing van werkloosheid speel. Hierdie doelwit is juis een van die redes van die Boufonds se bestaan, naamlik om entrepreneurs die geleentheid te bied om te ontwikkel en, nog belangriker, om aan entrepreneurs die nodige vaardighede te gee om ondernemingsgerig te dink en daarin suksesvol te wees.